Kabbinèt-Rutte II

't **Kabbinèt-Rutte II**, ouch wel ‘t **kabbinèt-Rutte-Asscher** genömp, waor e Nederlands kabbinèt. 't Waor e kabbinèt gevörmp door de polletieke partije VVD en PvdA. 't Stoont oonder leiing vaan premier Mark Rutte en woort op 5 november 2012 beëdeg es opvolger vaan kabbinèt-Rutte I, nao de Twiede Kamerverkezinge vaan 12 september 2012 en de dao-opvolgende kabinètsformatie. 't Kabbinèt hat in de Twiede Kamer bij de start 'n gans kleine mierderheid vaan 76 zetels. Op 14 miert 2017 had Mark Rutte 't oontslaag vaan 't kabbinèt aongeboje aon keuning Willem-Alexander. 't Is 't ierste kabbinèt sinds 1998 dat de ganse parlementaire periood vaan veer jaor heet kinne aofmake. Kabbinèt-Rutte III woort beëdeg es d'n opvolger vaan 't kabbinèt-Rutte II, nao de Twiede Kamerverkiezinge vaan 15 miert 2017 en de formatie vaan 't kabbinèt die dao-op volgde. 

Nao de Twiede Kamersverkezinge vaan 12 september 2012 góng de kabbinètsformatie vaan start oonder leiing vaan verkinner Henk Kamp. Heer concludeerde tot oonderzoch moos weure of 't ’n meugelekheid gaof veur e kabbinèt vaan de groetste partije, VVD en PvdA. Oonder leiing vaan twie informatäörs vaan de twie partije, Kamp en Wouter Bos, begóste de oonderhandelinge. Iers woort e deilakkoord op de financië bereik, en later e regeerakkoord. Daonao woort VVD-leier Mark Rutte beneump tot formatäör en goof 't PvdA-congres greun leech um touw te treie tot ’t kabbinèt. 't Kabbinèt woort beëdeg op 5 november 2012 en waor mèt 54 daog formere rillatief snel gevörmp. 't Gaof de ierste kabbinètsformatie boebij keuningin Beatrix gein rol speulde. De beëdeging vaan de ministers en staotssecretarisse waor veur 't iers rechstreeks via tèllevisie en radio te volge. ’t Motto vaan ’t regeerakkoord waor “Bruggen slaan” (*Brögke sloon*). Vaan 't Ministerie vaan Economische Zake, Landbouw en Innovatie woort de naom gewijzeg in Ministerie vaan Economische Zake. De Minister veur Immigratie, Integratie en Asiel verdween. 't Gaof twie nui ministersposte: de poste vaan Minister veur Boetelandse Handel en Oontwikkelingssamewèrking en de Minister veur Woene en Rieksdeens.

Allewel 't kabbinèt 't ierste sinds 1998 waor wat succesvol de ganse perlementaire periood aofgemaak kraog, mooste bei partije aon populariteit inboete. Dat kaom groetendeils doortot VVD en PvdA väöl mooste snije in 't budget door d'n ikkenomische crisis. Mer 't waor ouch deils te daanke aon de groete ideologische versjèlle tösse de twie partije (liberaol en sociaoldemocratisch) mèt es gevolg tot rechse noch linkse stummers ziech neet good kóste herkinne in 't program vaan de coalitie. VVD verloor ach zetels in de verkezinge vaan 2017 en góng vaan 41 nao 33 zetels. Ze bleef evels de groetste partij vaan 't land en kraog daodoor de meugelekheid door te reagere nao de verkezinge. De PvdA verloor 'n historisch aontal zetels. Zie góng vaan 38 nao 9 zetels en verloor daomèt 29 vaan häör zetels.

## Samestèlling
’t Kabbinèt-Rutte II bestoond oet daartien ministers, de minister-prizzedent en minister vaan Algemein Zake mètgetèld, en zès staotssecretarisse. Zeve ministers waore vaan de VVD, zès minister vaan de PvdA. 't Gaof in ierste instantie drei Limbörgers in ’t kabbinèt. Mer naotot de Mestreechteneer Frans Timmermans viceveurzitter vaan de Europees Kemissie goof 't d'rs twie.